**Fluturi**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Degete săgeţi spre cer se înfig într-un mister

Şi rămân acolo prinse, de bolta ca un cuier.

Mâinile mereu întinse (frânghii-n visuri neatinse)

Stelele-n cortina nopţii vor să-mbrăţişeze, strânse.

Fluturi zboară în privirea ochilor cuprinşi de lacrimi

Căci în gânduri amintirea zilelor scăldate-n patimi

Rană inimii îi face, fluturi negri o desface

În bucăţi ce se tot zbat într-o resemnare rece.

Fluturii-n călcâi se-adună, albi şi negri, către lună,

Trag pe frânghii-n zbor curajul de a prinde-o stea în mână...

Ea le luminează drumul fluturilor care-nalţă

Suflet, inimă şi gânduri către cerul cu speranţă.

Zboară-n linişte şi pace zilele prin luni şi ani,

Fluturii dau înălţarea cu puterea de titani.